
Az egészséges életmód és a fogyasztói tudatosság hatása a növényi és állati eredetű étrend-kiegészítő fehérjék iránti keresletre

Kulcsszavak: Táplálékkiegészítők; fehérjeporok; tejipar; tápanyagtartalom; fogyasztói preferenciák
A dolgozatom a növényi és állati eredetű étrend-kiegészítő fehérjeporok keresletére ható trendeket vizsgálja. A kutatás célja, hogy részletesen elemezzem, milyen tendenciák azok, amik meghatározzák a fehérjeporok fogyasztási preferenciáit a világon. Külön kitérek dolgozatomban a növényi eredetű fehérjeporok lehetőségeire és kihívásaira, valamint az egészséges életmódra, mint befolyásoló tényezőre. Emellett szó esik tejiparról, mint a fehérjeporok iparágának egy beszállítójáról.
A kutatás módszertanául egy kérdőíves felmérést választottam. Összesen 203 kitöltő járult hozzá a témám elemzéséhez. A kérdőív 5 szakaszból állt, tartalmazott kérdéseket a demográfiai adatokról, a sportolási szokásokról, az egészséges életmódról és a fogyasztók étrendjéről.
Megállapítható az elemzésem alapján, hogy a tudatos fogyasztás jelentős mértékben befolyásolja a fogyasztók vásárlási szokásait. Kijelenthető, hogy általában azok, akik magas aktivitási szinttel rendelkeznek és többet sportolnak hetente, hajlamosabbak több fehérjeport fogyasztani. A fogyasztók számára a legfontosabb befolyásoló és fogyasztásra motiváló tényező az izomnövekedés, valamint az egészséges életmód fenntartása. Likert-skála segítségével felmértem a vásárlás közben felmerülő szempontok fontosságát a fogyasztók szerint. A legnagyobb értékkel a tápanyagtartalom rendelkezik a kutatás eredményei alapján, 4,291-es átlaggal, így kijelenthető, hogy vásárlás során a tápanyagtartalom és fehérjetartalom befolyásolja leginkább a fogyasztókat. A skála értelmezésében a második helyen az ízesítés, míg az eredmények átlaga szerint a harmadik helyre került az ár. Ezen eredmények értelmében, lehetőség nyílik a növényi fehérjeporok előretörésére, ammenyiben a technológia fejlődik és magasabb fehérjetartalommal fog rendelkezni, mint az állati eredetű opciók. A dolgozatban kitérek a magyar tejágazatra, mint a fehérjeporok iparágának egy fontos jelenlegi és jövőbeni beszállítójáról. A tejipar a növekvő fehérjepor fogyasztás miatt a jövőben egy fontos partnerévé válhat a magyar étrend-kiegészítő gyártóknak.



